بەڕێوەبەرایەتیی هاتوچۆی سلێمانی ڕایدهگهیهنێت، ئهو شۆفێرانهى كارى دیلیڤهری دهكهن، پێویستە هۆکارەکانی سەلامەتی بەکاربهێنن و خۆیان بهدوور بگرن لە ڕۆیشتن بە پێچەوانەی شەقام و بێزارکردنی هاوڵاتییان، داواش دهكات هەر شۆفێرێکی ماتۆڕسکیل مۆڵەتی لێخورینی نییە، بەزووترین کات سەردانی بەڕێوەبەرایەتیی هاتوچۆ بكهن بۆ دەرهێنانی مۆڵەت.
له ئاگادارییەکدا كه ئاراستهى شۆفێری ئەو ماتۆڕسکیلانەی کاری دیلیڤەری دەکەن، هاتوچۆی سلێمانی دەڵێت، "ئاگاداری شۆفێرانی ماتۆڕسکیل دەکهین، بەتایبەت شۆفێری ئەو ماتۆڕسکیلانەی کاری دیلیڤەری دەکەن، پێویستە پابەندی سەلامەتی بن و هۆکارەکانی سەلامەتی لە دەستکێش و کڵاو و سەرئەژنۆ بەکاربهێنن ، خۆشیان به دوور بگرن لە ڕۆیشتن بە پێچەوانەی شەقام و بێزارکردنی هاوڵاتییان".
هاتوچۆ بۆ شۆفێرەكانی دووپاتیكردووەتەوە، "دەبێت خاوەنی مۆڵەتی لێخوڕینی ماتۆڕسکیل بن، هەر شۆفێرێکی ماتۆڕسکیلیش مۆڵەتی لێخوڕینی نییە، بەزووترین کات سەردانی بەڕێوەبەرایەتییهكهمان بکات بۆ دەرهێنانی مۆڵەتی شۆفێریی ماتۆڕسکیل، بە پێچەوانەوە هەر شۆفێرێک پابەند نەبێت، دەستبەسەر ماتۆڕسکیلەکەیدا دەگیرێت و ڕەوانەی گەراجی دەستبەسەراگرتن دەکرێت و توندترین سزا دەدەرێت" .
هاتوچۆى سلێمانى داواكاریشه هاوڵاتییان لە ئەگەری هەبوونی حاڵەتی لەو شێوەیە، پەیوەندی بکەن بە ژمارە (100) سەنتەری ڕێکخستنی پەیوەندییەکان (JCC) یان پەیوەندی بە ژمارە (188)ی کۆنترۆڵی هاتوچۆ بکەن، بەمەبەستی ناردنی مەفرەزە و لێپێچینەوە لە شۆفێرانی سەرپێچیکار.